Leeus pak Japan glo op Murrayfield | Netwerk24
Murrayfield, Skotland se rugbyheiligdom in Edinburgh, het glo die Aviva-stadion in Dublin en Cardiff se Principality-stadion as gasheer geklop vir 'n opwarm-toets van die Britse en Ierse Leeus volgende jaar.
Murrayfield in Edinburgh.Foto: Getty Images
Volgens Independent.ie is die plan dat die Leeus teen Japan te staan kom voordat hulle na Suid-Afrika vertrek vir die toetsreeks teen die Springbokke.
Hoewel dit nog nie bevestig is nie, is daar glo op Murrayfield besluit.
Dit sal die Leeus se eerste kragmeting op tuisbodem wees sedert dié toerspan in 2005 in Cardiff teen Argentinië te staan gekom het.
Daar word glo in 'n verslag aanbeveel dat dit ideaal sal wees om die wedstryd teen Japan in die Skotse hoofstad te speel.
Ná raming sal daar meer as 30 000 Leeus-ondersteuners na Suid-Afrika reis vir die toer van agt wedstryde. Baie van die ondersteuners sal na Murrayfield opruk om 'n voorsmaak te kry.
Die wedstryd sal 'n groot finansiële inspuiting vir die Leeus wees en daar word in die verslag gesê dit kan 'n inkomste van tot £5 miljoen (sowat R108 miljoen) vir dié organisasie meebring.
Hoewel die Leeus al in die verlede teen ander spanne as die gebruiklike Sanzaar-toetslande (Nieu-Seeland, Suid-Afrika en Australië) gespeel het, sal dit die eerste keer in die span se ryk geskiedenis van 132 jaar wees dat hulle teen Japan te staan kom.
Daar is intussen al hoe meer sprake dat die toer – in Julie en Augustus – na 'n tydgleuf later die jaar uitgestel kan word. – rugbypass.com